لچّہ : تئی مانگ زیبائی یے
لچّہ کار: قدیر لقمان
زند ءِ ندارگانی زیبائیں گیشی یے
تئی یات مسکیں کوش ءَ پتاھان بیت ءُ کئیت
ڈیوا مران بیت ءُ پدءَ بُن گران بیت
انچو گشئے کہ مھر وتی لذّت ءَ بہ دنت
زند ءُ ندارگانی زیبائیں گیشی ءَ
بیا! ساز کنیں ھردو ھما ساھتاں کہ مَس
ریچان بوتگیں ءُ کْروجان بوتگیں
ھر ساھت ءَ کہ دوری ءِ بْرمش ءَ پد ئِے کتگ
ھر موسم ءَ کہ چاڑے جتگ سیائیں ھاجت ءِ
ھر ترانگ ءَ کہ تو بہ بئے، انگہ ملور بہ باں
ھر کسّہ ءَ کہ بے تو دگہ ازمے اڑ بہ کنت
!او زند ءِ بدل 
زند ءِ ندارگانی زیبائیں گیشی ئے
تو اوست ءِ چراگ ءَ بلے ءُ روک کنئے چراگ
امیت بوتگئے مں ستر کونڈاں کپتگاں
ڈیوا منی اے کھریں شپ ءِ بْراہ بہ بات ئے تو
امبروز ءِ جلواھانی امیت ءَ بلات ئے تو
زند ءِ ندارگاناں ھمینچو کنات ئے تو
زیبا بہ باتیں ما ءُ زیبا بہ بات ئے تو